บลูชิพรูดระนาวกด SET บ่ายร่วง 12 จุด เสี่ยงหลุดแนวรับ 1,745 จุด
บลูชิพรูดระนาวกด SET บ่ายร่วง 12 จุด เสี่ยงหลุดแนวรับ 1,745 จุด ล่าสุด ณ เวลา 15.07 น. อยู่ที่ 1,755.19 จุด ลบ 11.98 จุด หรือ 0.68% สูงสุดที่ 1,768.38  จุด ต่ำสุดที่ 1,753.64 จุด มูลค่าการซื้อขาย 3.41 หมื่นล้านบาท
17 เม.ย. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 15.07 น. อยู่ที่ 1,755.19 จุด ลบ 11.98 จุด หรือ 0.68% สูงสุดที่ 1,768.38  จุด ต่ำสุดที่ 1,753.64 จุด มูลค่าการซื้อขาย 3.41 หมื่นล้านบาท
สำหรับปัจจัยที่ส่งผลให้ดัชนีปรับตัวลงแรงคาดว่ามาจากแรงขายในหุ้นขนาดใหญ่ โดยตลาดหุ้นไทยต้นภาคบ่ายร่วงไปกว่า 10 จุด ตามทิศทางตลาดหุ้นภูมิภาค ขณะที่มีแรงขายออกมาในหุ้นขนาดใหญ่ทั้ง PTT-SCC รวมถึงหุ้น CPALL ออกมากดดันดัชนีด้วย
10 อันดับหุ้นกดดัชนี

ที่มา : ASPEN
โดย บล.ฟิลลิป (ประเทศไทย) ระบุว่า ดัชนีตลาดหุ้นไทยมีแนวโน้มแกว่งตัวในแดนลบตลอดช่วงบ่าย โดยคงแนวรับที่ 1,755 จุด และ 1,745 จุด และแนวต้านที่ 1,770 จุด และ 1,785 จุด ตามลำดับ
ด้าน บล.กสิกรไทย ระบุในบทวิเคราะห์ว่า หุ้นกลุ่มค้าปลีกปรับร่วง 1.77% โดยตัวที่ถ่วงหนักที่สุดคือ CPALL ราคาหุ้นปรับลงมาใกล้ระดับเปิดของวันที่ 19 ก.พ.61 ซึ่งเป็นวันที่ CPALL เปิดเผยเรื่อง Banking Agent สะท้อนว่าตลาดมองการยกเลิกค่าธรรมเนียมการโอนและจ่ายบิลผ่านช่องทางอิเล็กทรอนิกส์ของธนาคารเป็นปัจจัยลบต่อ CPALL
อย่างไรก็ตาม ประเด็นลบดังกล่าวได้ซึมซับไปในราคามากแล้ว ดังนั้น การปรับลดลงของ CPALL มองเป็นโอกาสในการเข้าเก็บสะสม โดยเฉพาะที่บริเวณราคา 82-84 บาท เพื่อราคาเป้าหมายที่ 100 บาท